## Pravilnik o homologaciji vozila

### NN 82/1996 (4.10.1996.), Pravilnik o homologaciji vozila

# **DRŽAVNI ZAVOD ZA NORMIZACIJU**

# **I MJERITELJSTVO**

Temeljem članka 5. stavak 2., članka 13., članka 17. i članka 19. stavak
3. Zakona o normizaciji ("Narodne novine", broj 55/96) ravnatelj Državnog
zavoda za normizaciju i mjeriteljstvo donosi

## **PRAVILNIK**

### **O HOMOLOGACIJI VOZILA**

Članak 1.

Ovim se pravilnikom utvrđuje obveza homologacije vozila kao cjeline,
oblik i sadržaj potvrde o sukladnosti vozila i izjave o sukladnosti vozila
te zahtjevi koje moraju ispunjavati pravne osobe za provođenje postupka
homologacije.

Obvezi homologacije u smislu stavka 1. ovog članka podliježu cestovna
motorna i priključna vozila (u daljnjem tekstu: "vozila").

Članak 2.

Homologacija u smislu ovog pravilnika postupak je kojim Državni zavod
za normizaciju i mjeriteljstvo (u daljnjem tekstu: "Zavod") potvrđuje sukladnost
vozila kao cjeline s odredbama pravilnika o homologaciji opreme i dijelova
motornih vozila pridodanim uz Sporazum o prihvaćanju jednakih tehničkih
propisa za vozila na kotačima, opremu i dijelove koji mogu biti ugrađeni
i/ili upotrebljeni u vozilima na kotačima i uvjeti za uzajamno priznavanje
homologacija dodijeljenih na temelju tih propisa ("Narodne novine - Međunarodni
ugovori" br. 8/94, 10/95, 1/96 i 1/6/96), (u daljnjem tekstu: "Pravilnici")
i drugim propisima.

Članak 3.

Homologacija se provodi kao homologacija tipa vozila i homologacija
pojedinačnog vozila.

Homologacija tipa vozila u smislu ovog pravilnika postupak je potvrđivanja
sukladnosti tipa vozila s pravilnicima i drugim propisima, a provodi se
za vozila koja se serijski proizvode ili uvoze u Republiku Hrvatsku.

Homologacija pojedinačnog vozila u smislu ovog pravilnika postupak je
potvđivanja sukladnosti pojedinačnog vozila s pravilnicima i drugim propisima
a provodi se za vozila koja se pojedinačno uvoze i za koja nije provedena
homologacija tipa vozila.

Članak 4.

Vozilima u smislu ovoga pravilnika razumijevaju se vozila obuhvaćena
kategorizacijom u Prilogu 1., koji je sastavni dio ovoga pravilnika.

Tipom vozila u smislu ovog pravilnika razumijevaju se vozila iste kategorije,
istoga proizvođača i iste proizvođačke oznake tipa koja se bitno ne razlikuju
u pogonskom motoru i podvozju. Tip vozila može sadržavati varijante i izvedbe.

Varijante tipa vozila u smislu ovoga pravilnika sva su vozila jednog
tipa koja se ne razlikuju po obliku karoserije i po motoru - što se tiče
radnoga postupka, broja i rasporeda cilindara, snage (više od 30%) i radnog
obujma (više od 20%), po broju i rasporedu pogonskih osovina, kao i po
broju i rasporedu upravljanih osovina.

Izvedbe varijante tipa vozila u smislu ovoga pravilnika jesu vozila
jedne varijante s manjim međusobnim razlikama.

Članak 5.

Homologacija vozila u smislu odredbi ovoga pravilnika razumijeva pregled
dokumentacije i pregled vozila, izdavanje izvještaja o zadovoljavanju propisanih
uvjeta te izdavanje potvrde o sukladnosti.

Homologaciju vozila u smislu ovoga pravilnika provodi Zavod, odnosno
pravna osoba koju ovlasti Zavod (u daljnjem tekstu: "ovlaštena pravna osoba").

Pregled dokumentacije, pregled vozila i izdavanje izvještaja o zadovoljavanju
propisanih uvjeta kod homologacije tipa vozila i kod homologacije pojedinačno
pregledanog vozila obavlja ovlaštena pravna osoba.

Kod homologacije tipa vozila, pregled dokumentacije je provjera sukladnosti
tehničkih podataka vozila s podacima iz proizvođačeve dokumentacije (tehnički
podaci i homologacija odobrenja) te provjera sukladnosti homologacijskih
odobrenja sa uvjetima pojedinih pravilnika, a pregled vozila je pregled
homologacijskih oznaka na opremi i dijelovima vozila, provjera sukladnosti
ugrađenih dijelova s proizvođačevom dokumentacijom te provjera mjerljivih
parametara vozila po potrebi i odabranih metodom slučajnog uzorka i oznaka
bitnih za identifikaciju vozila (na pr. VIN oznaka, oznaka motora i dr.).

Kod homologacije pojedinačnog vozila, pregled dokumentacije je provjera
sukladnosti tehničkih podataka vozila i provjera dokaza proizvođača o sukladnosti
opreme i dijelova predmetnog vozila sa uvjetima propisanim pojedinim pravilnikom,
a pregled vozila je pregled homologacijskih oznaka na opremi i dijelovima
vozila te provjera mjerljivih parametara vozila po potrebi i oznaka bitnih
za identifikaciju vozila (na pr. VIN oznaka, oznaka motora i dr.).

Članak 6.

Zahtjev za provedbu postupka homologacije tipa vozila podnosi Zavodu
dobavljač vozila, te doprema vozilo na pregled odgovarajućoj ovlaštenoj
pravnoj osobi.

Zahtjev iz stavka 1. ovog članka može podnijeti i inozemni proizvođač.

Zahtjev za provedbu postupka homologacije pojedinačnog vozila podnosi
dobavljač vozila neposredno ovlaštenoj pravnoj osobi te doprema vozilo
na pregled.

Uz zahtjev za provedbu postupka homologacije tipa vozila, prilažu se
tehnički podaci o vozilu s proizvođačevim dokazima o njihovoj vjerodostojnosti
i pojedinačna homologacijska odobrenja kao proizvođačev dokaz o udovoljavanju
opreme i dijelova vozila uvjetima propisanima pojedinim pravilnikom.

Uz zahtjev za provedbu postupka homologacije pojedinačnog vozila prilažu
se tehnički podaci o vozilu i dokaz proizvođača o sukladnosti opreme i
dijelova predmetnog vozila sa uvjetima propisanima pojedinim pravilnikom.

Članak 7.

Kod homologacije tipa vozila, Zavod temeljem izvještaja ovlaštene pravne
osobe izdaje potvrdu o sukladnosti tipa vozila.

Temeljem potvrde o sukladnosti tipa vozila iz stavka 1. ovog članka
dobavljač izdaje izjavu o sukladnosti vozila kojom se korisniku jamči sukladnost
vozila s tipom vozila homologiranim u Republici Hrvatskoj.

Dobavljač može izdati izjavu o sukladnosti vozila iz stavka 2. ovog
članka samo na temelju potvrde o sukladnosti tipa vozila izdane na njegovo
ime.

Članak 8.

Ako se pregledom dokumentacije i pregledom vozila iz članka 5. stavak
4. ovog pravilnika utvrdi da tip vozila ne zadovoljava propisane uvjete,
Zavod temeljem izvještaja ovlaštene pravne osobe donosi rješenje kojim
se uskraćuje izdavanje potvrde o sukladnosti tipa vozila.

Protiv rješenja iz stavka 1. ovog članka nije dopuštena žalba već se
može pokrenuti upravni spor.

Članak 9.

Kod homologacije pojedinačnog vozila, ovlaštena pravna osoba temeljem
izvještaja o zadovoljavanju propisanih uvjeta izdaje potvrdu o sukladnosti
pojedinačno pregledanog vozila.

Postupak homologacije pojedinačnog vozila može se provoditi i u slučajevima
kad dobavljač koji posjeduje potvrdu o sukladnosti tipa vozila uveze prvih
10 primjeraka varijante tipa vozila koja nije obuhvaćena tom potvrdom ili
kad dobavljač koji nije posjednik potvrde o sukladnosti tipa vozila uveze
prvih 10 primjeraka jedne varijante tipa vozila.

Za provođenje postupka homologacije pojedinačnog vozila u slučajevima
iz stavka 2. ovog članka potrebna je prethodna suglasnost ravnatelja Zavoda.

Članak 10.

Ako se pregledom dokumentacije i pregledom vozila iz članka 5. stavak
5. ovog pravilnika utvrdi da pojedinačno vozilo ne zadovoljava propisane
uvjete, ovlaštena pravna osoba donosi rješenje kojim se uskraćuje izdavanje
potvrde o sukladnosti pojedinačno pregledanog vozila.

Protiv rješenja iz stavka 1. ovog članka nije dopuštena žalba već se
može pokrenuti upravni spor.

Članak 11.

Zavod može za homologaciju vozila, odnosno za stručne i tehničke poslove
u postupku homologacije, ovlastiti pravnu osobu koja ispunjava ove uvjete:

- da raspolaže odgovarajućim radioničkim prostorom u kojem je moguće
obavljanje pregleda vozila, a koji mora zadovoljiti s obzirom na vanjske
dimenzije vozila, u kojem je moguć nesmetan rad djelatnika koji obavljaju
pregled vozila i druge stručne i tehničke poslove za koje je pravna osoba
ovlaštena te uredskim prostorom s odgovarajućom opremom

- da ima jednog namještenika najmanje VII/1 stupnja stručne spreme strojarskog
ili prometnog smjera za obavljanje stručnih i tehničkih poslova u postupku
homologacije i jednog namještenika najmanje IV stupnja stručne spreme za
obavljanje administrativnih poslova

-da primjenjuje odredbe Zakona o sustavu državne uprave ("Narodne novine"
broj 75/93) koje se odnose na prijenos javnih ovlasti i

- da obavlja poslove u okviru cijena utvrđenih propisom o visini i plaćanju
naknada za pokriće troškova pregleda dokumentacije i vozila u postupku
homologacije vozila.

Članak 12.

Vozila koja se uvoze u Republiku Hrvatsku moraju biti homologirana sukladno
odredbama ovoga pravilnika da bi mogla biti uvozno ocarinjena.

Vozila koja su proizvedena u Republici Hrvatskoj moraju biti homologirana
sukladno odredbama ovoga pravilnika prije stavljanja u promet u Republici
Hrvatskoj.

Članak 13.

Potvrda o sukladnosti pojedinačno pregledanog vozila ili izjava o sukladnosti
vozila obvezno se prilaže prilikom prve registracije vozila u Republici
Hrvatskoj.

Članak 14.

Oblik i sadržaj obrasca potvrde o sukladnosti tipa vozila, potvrde o
sukladnosti pojedinačno pregledanog vozila i izjave o sukladnosti vozila
propisani su u Prilogu 2., koji je sastavni dio ovoga pravilnika.

Članak 15.

U postupku homologacije iz članaka 5. i 6. ovoga pravilnika Zavod može
prihvaćati pojedinačna homologacijska odobrenja izdana u inozemstvu ako
su izdana pod istim uvjetima koji vrijede u Republici Hrvatskoj.

U postupku homologacije iz članaka 5. i 6. ovog pravilnika prihvaća
se dokument o jedinstvenoj europskoj homologaciji tipa vozila za sva vozila
za koja je proveden jedinstveni postupak homologacije tipa vozila propisan
za zemlje Europske unije.

Članak 16.

Homologacija vozila ne provodi se za:

1. vozila uvezena za članove diplomatskih i konzularnih predstavništava
stranih država u Republici Hrvatskoj, a koja će imati registracijske oznake
diplomatskog ili konzularnog predstavništva

2. vozila koja se privremeno uvoze u Republiku Hrvatsku radi sudjelovanja
na natjecanjima ili za potrebe prikazivanja.

Ravnatelj Zavoda može donijeti odluku da za privremeni uvoz posebnog
vozila za obavljanje određenih radova (osim vozila kategorije L i M1) ne
treba provoditi postupak homologacije vozila.

Članak 17.

Zavod, odnosno ovlaštena pravna osoba dužni su čuvati tajnost podataka
do kojih dođu tijekom provođenja postupka homologacije.

Zavod, odnosno ovlaštena pravna osoba dužni su dokumentaciju iz članaka
5. i 6. i potvrde o sukladnosti iz članaka 7. i 9. ovoga pravilnika čuvati
10 godina.

Članak 18.

Danom početka primjene ovoga pravilnika prestaje vrijediti točka 4.
hrvatske norme "Motorna i priključna vozila, poljoprivredna vozila i samohodne
radne mašine - Kočenje - Kategorizacija" HRN M. N4. 812, ("Narodne novine"
br. 55/96).

Članak 19.

Ovaj pravilnik stupa na snagu osmoga dana od dana objave u "Narodnim
novinama".

Iznimno, odredba članka 12. stavak 1. ovoga pravilnika primjenjivat
će se od 1. siječnja 1997. godine.

Klasa: 011-02/96-01/14
Urbroj: 558-02/1-96-1
Zagreb, 18. rujna 1996.

Ravnatelj
Državnog zavoda za normizaciju
i mjeriteljstvo
**dr. Jakša Topić, dipl. ing.,** v.r.

*Prilog br. 1*

## **KATEGORIZACIJA VOZILA**

**Kategorija L:** cestovna motorna vozila s manje od 4 kotača

Kategorija L1: motorna vozila na dva kotača radnog obujma cilindra motora
koji nije veći od 50 cm3 i konstrukcijske brzine koja nije veća od 50 km/h

Kategorija L2: motorna vozila na tri kotača radnog obujma cilindra motora
koji nije veći od 50 cm3 i konstrukcijske brzine koja nije veća od 50 km/h

Kategorija L3: motorna vozila na dva kotača radnog obujma cilindra motora
koji je veći od 50 cm3 ili konstrukcijske brzine koja je veća od 50 km/h

Kategorija L4: motorna vozila na tri kotača asimetrično postavljena
u odnosu na srednju uzdužnu os radnog obujma cilindra motora koji je veći
od 50 cm3 ili konstrukcijske brzine koja je veća od 40 km/h (motorkotači
s bočnom prikolicom)

Kategorija L5: motorna vozila na tri kotača simetrično postavljena u
odnosu na srednju uzdužnu os najveće dopuštene mase koja nije veća od 1.000
kg i radnog obujma cilindra motora koji je veći od 50 cm3 ili konstrukcijske
brzine koja je veća od 50 km/h

**Kategorija M:** cestovna motorna vozila koja služe za prijevoz
putnika i koja imaju 4 kotača ili 3 kotača i najveću dopuštenu masu veću
od 1 t

Kategorija M1: motorna vozila za prijevoz putnika koja osim sjedišta
vozača imaju još najviše 8 sjedišta

Kategorija M2: motorna vozila za prijevoz putnika koja osim sjedišta
vozača imaju više od 8 sjedišta i čija najveća dopuštena masa nije veća
od 5 t

Kategorija M3: motorna vozila za prijevoz putnika koja osim sjedišta
vozača imaju više od 8 sjedišta i čija je najveća dopuštena masa veća od
5 t

**Kategorija N:** cestovna vozila koja služe za prijevoz tereta i
koja imaju najmanje 4 ili 3 kotača i najveću dopuštenu masu veću od 1 t

Kategorija N1: motorna vozila za prijevoz tereta čija najveća dopuštena
masa nije veća od 3,5 t

Kategorija N2: motorna vozila za prijevoz tereta čija je najveća dopuštena
masa veća od 3,5 t, ali nije veća od 12 t

Kategorija N3: motorna vozila za prijevoz tereta čija je najveća dopuštena
masa veća od 12 t

**Kategorija O:** priključna vozila tj. prikolice i poluprikolice
koje se priključuju na cestovna motorna vozila.

Kategorija O1: prikolice s jednom osovinom, osim poluprikolica čija
najveća dopuštena masa nije veća od 0,75 t

Kategorija O2: prikolice čija je najveća dopuštena masa manja od 3,5
t, osim prikolica kategorije O1

Kategorija O3: prikolice čija je najveća masa veća od 3,5 t, ali nije
veća od 10 t

Kategorija O4: prikolice čija je najveća dopuštena masa veća od 10 t

**Napomene:**

*1. Za kategorije M i N*

- U slučaju vučnog vozila koje je namijenjeno za vuču poluprikolice,
najveća dopuštena masa za kategorizaciju vozila jest masa vučnog vozila
(u stanju pripremljenom za vožnju) uvećana za najveću masu koja se prenosi
s poluprikolice na vučno vozilo i najveću masu vlastitog tereta vučnog
vozila (gdje je predviđen).

- Oprema i instalacije ugrađene na nekim posebnim vozilima koja nisu
namijenjena za prijevoz putnika (autodizalice, pokretne radionice, pokretne
prodavaonice itd.) smatraju se teretom u smislu kategorizacije vozila.

*2. Za kategoriju O*

- Kod poluprikolica najveća dopuštena masa u smislu kategorizacije vozila
dio je ukupne mase poluprikolice spojene na vučno vozilo s najvećim teretom,
koji se preko osovine ili osovina oslanja na podlogu.

*3. Za kategoriju M*

- Zglobna vozila koja se sastoje od dva zglobno povezana dijela smatraju
se kao jednodijelna vozila.

4. Ova kategorizacija je sastavljena prema ECE pravilniku broj 13.06
"Jednaki propisi o homologaciji vozila kategorije M, N i O koji se odnosi
na kočenje" i ECE pravilniku broj 78.00 "Jednaki propisi o homologaciji
vozila kategorije L koji se odnosi na kočenje" i normi HRN M.N4.812 "Motorna
i priključna vozila, poljoprivredna vozila i samohodne radne mašine - KOČENJE
- KATEGORIZACIJA".

![](dodatni/365390.gif)

![](dodatni/365391.gif)

![](dodatni/365392.gif)

Pravilnik, NN 82/1996-1448